b'\n_START_ARTICLE_\nEmanuele Filiberto (Aostan herttua)\n_START_PARAGRAPH_\nEmanuele Filiberto, Aostan toinen herttua (13. tammikuuta 1869 Genova \xe2\x80\x93 4. hein\xc3\xa4kuuta 1931 Torino) oli Savoijin kuningashuoneen j\xc3\xa4sen ja italialainen marsalkka. H\xc3\xa4n oli Italian armeijan keskeisimpi\xc3\xa4 komentajia ensimm\xc3\xa4isen maailmansodan aikana.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nEmanuele Filiberto oli Espanjan kuningas Amadeus I:n vanhin poika ja Italian kuningas Viktor Emanuel III:n serkku. H\xc3\xa4n kouluttautui alkujaan tykist\xc3\xb6upseeriksi. Maailmansodan puhjetessa vuonna 1914 h\xc3\xa4n toimi tykist\xc3\xb6n tarkastajana ja oli sotilasarvoltaan kenraaliluutnantti. Italian liittyess\xc3\xa4 sotaan toukokuussa 1915 h\xc3\xa4n oli 10:nnen armeijakunnan komentaja, mutta siirtyi samantien kolmannen armeijan johtoon. Emanuele Filiberto kuului maailmansodan aikana Italian armeijan osaavimpiin komentajiin. H\xc3\xa4nen kolmas armeijansa onnistui valtaamaan Gorizian kuudennessa Isonzon taistelussa elokuussa 1916 ja luomaan siten italialaisille sillanp\xc3\xa4\xc3\xa4aseman Isonzo-joen vastarannalle. T\xc3\xa4m\xc3\xa4 oli ainoa Italian saavuttama merkitt\xc3\xa4v\xc3\xa4 voitto Isonzon taisteluissa. Italialaisten linjojen hajottua Caporetton taistelussa lokakuussa 1917 Emanuele Filiberto pelasti kolmannen armeijan per\xc3\xa4\xc3\xa4ntym\xc3\xa4ll\xc3\xa4 hallitusti Tagliamenton taakse._NEWLINE_Emanuele Filiberto ylennettiin sodan aikana kenraaliksi. Sodan j\xc3\xa4lkeen h\xc3\xa4n sai Italian armeijan ylimm\xc3\xa4n kenraalinarvon (generale d\xe2\x80\x99esercito) ja h\xc3\xa4net nimitettiin ylimm\xc3\xa4n sotaneuvoston j\xc3\xa4seneksi sek\xc3\xa4 ensimm\xc3\xa4isen armeijan komentajaksi. Fasistihallinto antoi h\xc3\xa4nelle 1926 marsalkan arvon. Emanuele Filiberton kuoltua vuonna 1931 Aostan herttuan arvon peri h\xc3\xa4nen poikansa Amadeus, josta my\xc3\xb6hemmin tuli Etiopian varakuningas. Nuoremmasta pojasta tehtiin toisen maailmansodan aikana Kroatian nukkehallitsija nimell\xc3\xa4 Tomislav II._NEWLINE_Emanuele Filiberton puoliso oli vuodesta 1895 Orl\xc3\xa9ansin \xe2\x80\x9dprinsessa\xe2\x80\x9d H\xc3\xa9l\xc3\xa8ne, Pariisin kreivin tyt\xc3\xa4r.'